Brakpan-gesinstragedie: ‘Maak sommige lewens meer saak as ander?’Shereé, Simeon en Lee-Ann Schwartz. (Foto: Facebook) “Is hulle dan net nóg ŉ ma en haar drie kinders wat in hulle huis doodgemaak is?” Só het ŉ verslae Linda Hamer vandeesweek gesê meer as ŉ jaar nadat haar suster en dié se kinders in hul huis in Brakpan vermoor is en die polisie steeds nie hond haaraf kon maak in die saak nie. Sandra Schwartz (39) en haar kinders, Shereé (19), Lee-Ann (16) en Simeon (10), is in Julie verlede jaar vermoor. “Daar word ŉ groot ophef gemaak van Vrouemaand en Vrouedag en geweld teen vroue en kinders. Dan gebeur só iets met ŉ ma en haar kinders en daar is doodse stilte.” Die polisie het vroeër gesê Johan Schwartz het sy vrou en hul drie kinders met koeëlwonde van ŉ 9 mm-pistool aangetref. Die polisie is laat die Woensdagmiddag na die huis in Sallies Village ontbied. Die brandweer was reeds op die toneel aangesien die huis ook aan die brand gesteek is. Die voorval, wat aanvanklik as ŉ gesinstragedie beskou is waarin ŉ ma haar drie kinders doodgeskiet en haarself toe om die lewe gebring het, is later na ŉ saak van moord omgeskakel. Volgens Hamer was daar sedertdien egter weinig vordering met die ondersoek. “Ons is baie teleurgesteld. Ons wil afsluiting hê, maar waar gaan ons dit kry? Dis bitter moeilik, maar ons neem alles dag vir dag. Die polisie is nêrens [te sien nie]. “Dit is besig om ons almal onder te kry. Ons gemoed was nog nooit so laag soos wat dit nou is nie. Ons is in ŉ swart gat. Hoe los hulle ŉ saak oor die dood van ŉ ma en drie kinders net nie op nie?” Sandra Schwartz (Foto: Facebook) Hamer sê die laaste terugvoer wat hulle van die polisie gekry het, was dat die saakdossier nie opgespoor kon word nie en die ondersoekbeampte afgetree het. Veel meer weet hulle nie. “Hoekom is my sussie en haar drie kinders op so ŉ wrede manier doodgemaak en nou is die inligting daaroor net weg? Maak sekere mense se lewe dan meer saak? Dis bitter moeilik. Elke dag is ŉ straf.” In ŉ stadium het grafiese foto’s van die binnekant van die huis boonop die ronde gedoen en Hamer sê dit het ŉ diep letsel gelaat. “Ons spook elke dag met dít wat in ons koppe is. Dit is ŉ nagmerrie.” Volgens haar is daar oënskynlik nie enige buskruit op Sandra se hande gevind nie en daar was glo nog iemand in die huis tydens die voorval. Daar is egter meer vrae as antwoorde oor daardie dag. Hamer sê ook daar is soms mense wat vra of haar suster dalk vir die moorde verantwoordelik kon wees. Sy glo dit egter glad nie. “Hoe doen ŉ ma dit? Sandra sou nie ŉ haar op daai kinders se kop skade aangedoen het nie.” Maroela Media het ŉ navraag oor moontlike vordering met die saak aan die polisie gerig en wag op terugvoer.